**Ministru kabineta noteikumu projekta „Grozījumi Ministru kabineta 2008.gada 22.janvāra noteikumos Nr.32 „Prostitūcijas ierobežošanas noteikumi”” sākotnējās ietekmes novērtējuma ziņojums**

**(anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta 2013.gada 16.jūlija sēdes protokollēmuma „Par likumprojektu „Grozījumi Krimināllikumā ””  (prot. Nr.40, 17.§) 5.punkts, kas paredz Iekšlietu ministrijai uzdevumu izstrādāt un iekšlietu ministram līdz 2013.gada 15.novembrim iesniegt noteiktā kārtībā Ministru kabinetā nepieciešamos grozījumus Ministru kabineta 2008.gada 22.janvāra noteikumos Nr.32 „Prostitūcijas ierobežošanas noteikumi” (turpmāk – Noteikumi Nr.32).  Ministru kabineta 2013.gada 5.marta sēdes protokollēmuma „Par informatīvo ziņojumu „Par ārvalstu pieredzi prostitūcijas ierobežošanas jomā un priekšlikumiem prostitūcijas mazināšanai Latvijā” (prot. Nr.13, 30.§) 3.2.apakšpunkts, kas paredz uzdevumu Iekšlietu ministrijai sadarbībā ar Veselības ministriju, biedrību „Latvijas Ģimenes plānošanas un seksuālās veselības asociācija „Papardes zieds”” un biedrību „Resursu centrs sievietēm „Marta”” izvērtēt grozījumu nepieciešamību Noteikumos Nr.32, tajā skaitā attiecībā uz prasībām saistībā ar veselības pārbaudēm prostitūcijā iesaistītājam personām, un, ja nepieciešams, iekšlietu ministram līdz 2014.gada 1.janvārim iesniegt noteiktā kārtībā Ministru kabinetā projektu par grozījumiem minētajos noteikumos. |
| 2. | Pašreizējā situācija un problēmas | 2011.gada 17.decembrī Eiropas Savienības Oficiālajā Vēstnesī tika publicēta Eiropas Parlamenta un Padomes Direktīva 2011/93/ES par seksuālas vardarbības pret bērniem, bērnu seksuālas izmantošanas un bērnu pornogrāfijas apkarošanu, un ar kuru aizstāj Padomes Pamatlēmumu 2004/68/TI (turpmāk - Direktīva).  Direktīva nosaka minimālos standartus attiecībā uz tādu noziedzīgu nodarījumu sastāviem un sankcijām, kas saistīti ar seksuālu vardarbību pret bērniem, bērnu seksuālu izmantošanu un bērnu pornogrāfiju.  Lai nodrošinātu Direktīvas prasību pārņemšanu, Tieslietu ministrijā ar Tieslietu ministrijas 2012.gada 20.marta rīkojumu Nr.1-1/102 tika izveidota darba grupa, kuras ietvaros tika izstrādāti grozījumi Krimināllikumā, Kriminālprocesa likumā, Latvijas Administratīvo pārkāpumu kodeksā, Bērnu tiesību aizsardzības likumā, Pornogrāfijas ierobežošanas likumā, Sociālo pakalpojumu un sociālās palīdzības likumā, likumā „Par valsts kompensāciju cietušajiem” un likumā „Par presi un citiem masu informācijas līdzekļiem”.  Saskaņā ar Direktīvas 4.panta 7.punktu dalībvalstīm ir jānodrošina, lai par iesaistīšanos seksuālās darbībās ar bērnu, izmantojot bērnu prostitūciju, paredzētais maksimālais brīvības atņemšanas sods ir vismaz pieci gadi, ja bērns nav sasniedzis dzimumpilngadības vecumu, un vismaz divi gadi, ja bērns minēto vecumu ir sasniedzis.  Ņemot vērā, ka Krimināllikumā nav skaidri noteikta kriminālatbildība par bērna prostitūcijas izmantošanu (proti, nevis bērna iesaistīšanu prostitūcijā vai, piemēram, piespiešanu ar to nodarboties, bet gan bērna paša piedāvāto seksuālo pakalpojumu saņemšanu par maksu), ar 2014.gada 15.maija likumu “Grozījumi Krimināllikumā” Krimināllikumā 164.panta 3.1 daļā tika noteikta kriminālatbildība par nepilngadīgas personas prostitūcijas izmantošanu.  Kārtību, kādā ierobežojama prostitūcija, nosaka Noteikumi Nr.32. Minētie noteikumi nesatur normas, kas noteiktu aizliegumu attiecībā uz nepilngadīgas personas prostitūcijas izmantošanu. Ņemot vērā minēto, arī ar 2014.gada 15.maija likumu “Grozījumi Krimināllikumā” paredzētos grozījumus, ir izstrādāts Ministru kabineta noteikumu projekts „Prostitūcijas ierobežošanas noteikumi” (turpmāk - Projekts), nosakot tajā aizliegumu nepilngadīgas personas prostitūcijas izmantošanai.  Noteikumi Nr.32 nosaka prasību, ka ar prostitūciju aizliegts nodarboties personai, kurai nav veselības kartes. Šāda prasība ir pretrunā ar ANO Konvencijas par cīņu pret cilvēku tirdzniecību un prostitūcijas ekspluatēšanu no trešo personu puses 6.pantu, kas nosaka, ka valstis apņemas atzīt par spēkā neesošiem jebkuru normatīvo aktu noteikumus, kas paredz prostitūtu vai personu, kas varētu nodarboties ar prostitūciju, reģistrāciju vai uzraudzību, vai arī uzliek par pienākumu šīm personām reģistrēties vai uzrādīt īpašus dokumentus. Ņemot vērā minēto, prasība personai, kas nodarbojas ar prostitūciju, pēc veselības kartēm, ir svītrojama.  Sākotnēji projektā minētā regulējuma vietā tika paredzēts pienākums personai, kas nodarbojas ar prostitūciju, reizi gadā vai nepieciešamības gadījumā biežāk pārbaudīt veselību pie ģimenes ārsta. Ņemot vērā Veselības ministrijas un nevalstisko organizāciju paustos viedokļus starpministriju sanāksmē, tika nolemts normas attiecībā uz veselības pārbaudēm, svītrot. Svītrojot regulējumu par nepieciešamību personai, kas nodarbojas ar prostitūciju, būt veselības kartei, minētajām normām saglabājas tikai deklaratīvs raksturs un to izpilde un kontrole nav īstenojama.  Vienlaikus saskaņā ar Ministru kabineta 2013.gada 5.marta sēdes protokollēmuma „Par informatīvo ziņojumu „Par ārvalstu pieredzi prostitūcijas ierobežošanas jomā un priekšlikumiem prostitūcijas mazināšanai Latvijā” (prot. Nr.13, 30.§) 2.1.apakšpunktā doto uzdevumu Tieslietu ministrija sadarbībā ar iesaistītajām institūcijām un biedrību „Resursu centrs sievietēm „Marta”” izvērtēja grozījumu nepieciešamību Krimināllikumā, saistībā ar kriminālatbildības noteikšanu par cilvēku tirdzniecības upuru seksuālo pakalpojumu izmantošanu. Visu iesaistīto institūciju vidū tika panākta vienošanās par grozījumu veikšanu Krimināllikumā, paredzot kriminalizēt tādas darbības kā cilvēku tirdzniecības upuru seksuālo pakalpojumu izmantošana.  Eiropas Savienības dalībvalstīm izvērtēt iespēju kriminalizēt darbības, kad pakalpojumi tiek apzināti saņemti no cilvēktirdzniecības upura, paredz Eiropas Parlamenta un Padomes Direktīvas 2011/36/ES par cilvēku tirdzniecības novēršanu un apkarošanu un cietušo aizsardzību, un ar kuru aizstāj Padomes Pamatlēmumu 2002/629/TI, 18.panta 4.punkts. Norāde par to, ka Latvijā nav noteikta kriminālatbildība par pakalpojumu izmantošanu, apzinoties, ka šos pakalpojumus sniedzošā persona ir cilvēktirdzniecības upuris un aicinājums kriminalizēt minētās darbības Latvijai izteikts arī GRETAS (Group of Exsperts on Action against Trafficking in Human Beings) 2012.gada ziņojumā.  Ņemot vērā minēto, ar 2014.gada 15.maija likumu “Grozījumi Krimināllikumā” tika izdarīti grozījumi Krimināllikuma 164.pantā, paredzot kriminālatbildību par cilvēku tirdzniecības upura prostitūcijas izmantošanu. Saistībā ar minēto attiecīgi izdarāmi attiecīgi grozījumi Noteikumos Nr.32, paredzot, ka cilvēktirdzniecības upura prostitūcijas izmantošanas ir aizliegta.  Vienlaikus, ņemot vērā nevalstisko organizāciju un Tiesībsarga biroja pausto viedokli starpministriju (starpinstitūciju) sanāksmē par to, ka Noteikumos Nr.32 paredzētajiem ierobežojumiem nav izvēlēts atbilstošs tiesiskā regulējuma līmenis, proti, ka Noteikumos Nr.32 paredzētie ierobežojumi ir nosakāmi likuma līmenī, tika nolemts Iekšlietu ministrijā, iesaistot visas iesaistītās ministrijas un institūcijas, kā arī nevalstiskās organizācijas, veidot darba grupu, kuras uzdevums būs izstrādāt jaunu likumu prostitūcijas ierobežošanas jomā, tādējādi, nodrošinot prostitūcijā iesaistītajām personām noteikto ierobežojumu noteikšanu atbilstošā tiesiskā regulējuma līmenī un nodrošinot Latvijas Republikas Satversmē noteikto pamattiesību ievērošanu, kas paredz, ka ikvienam ir tiesības brīvi izvēlēties nodarbošanos un darbavietu atbilstoši savām spējām un kvalifikācijai (Latvijas Republikas Satversmes 106.pants) un ka personas tiesības, kas noteiktas Satversmes 106.pantā, var ierobežot likumā paredzētajos gadījumos, lai aizsargātu citu cilvēku tiesības, demokrātisko valsts iekārtu, sabiedrības drošību, labklājību un tikumību (Latvijas Republikas Satversmes 116.pants).  Saistībā ar minēto, projektam pievienots Ministru kabineta sēdēs protokollēmuma projekts, kas paredz uzdevumu I ekšlietu ministrijai sadarbībā ar Tieslietu ministriju, Veselības ministriju, Labklājības ministriju, Vides aizsardzības un reģionālas **attīstības** ministriju, Tiesībsarga biroju un iesaistot nevalstiskās organizācijas izstrādāt likumprojektu prostitūcijas ierobežošanas jomā un iesniegt to Valsts kancelejā līdz 2017.gada 1.janvārim.  Taču, lai līdz jaunā likuma pieņemšanai varētu nodrošināt prostitūcijas jomas uzraudzību valstī, nepieciešams saglabāt šobrīd Ministru kabineta noteikumos ietverto regulējumu prostitūcijas ierobežošanas jomā. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Projekta mērķis ir nodrošināt Krimināllikuma normu piemērošanu. Vienlaikus projekts paredz precizēt Noteikumu Nr.32 12.punktu, papildinot to ar aizliegumu izmantot nepilngadīgas personas un cilvēktirdzniecības upura prostitūciju. Tāpat projekts paredz svītrot no Noteikumiem Nr.32 prasību personai, kas nodarbojas ar prostitūciju, būt veselības kartei, līdz ar ko arī pienākumu pēc klienta pieprasījuma uzrādīt to. Saistībā ar minēto, no noteikumiem Nr.32 svītrota arī norma attiecībā uz pienākumu personai, kas nodarbojas ar prostitūciju, reizi mēnesī pārbaudīt veselību pie dermatologa un venerologa, jo svītrojot prasību par veselības karšu nepieciešamību, minētajai normai kļūst tikai deklaratīvs raksturs un tās izpilde nekādā veidā nav īstenojama un izkontrolējama. |
| 5. | Projekta izstrādē iesaistītās institūcijas | Projekts šo jomu neskar. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar. |
| 7. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību | | |
| 1. | Sabiedrības mērķgrupa | Personas, kuras izmantos nepilngadīgas personas vai cilvēktirdzniecības upura prostitūciju. Personas, kas nodarbojas ar prostitūciju. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Tiks noteikts aizliegums izmantot nepilngadīgas personas un cilvēktirdzniecības upura prostitūciju, kuru pārkāpjot persona tiks saukta pie kriminālatbildības. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

|  |  |  |
| --- | --- | --- |
| VI. Sabiedrības līdzdalība un šīs līdzdalības rezultāti | | |
| 1. | Sabiedrības informēšana par projekta izstrādes uzsākšanu | Sabiedrība informēta, izsludinot projektu 2013.gada 26.septembra Valsts sekretāru sanāksmē (prot.Nr.38, 8.§, VSS-1793), projekta saskaņošanas gaitā iesaistot nevalstiskās organizācijas (biedrību „Resursu centrs sievietēm „Marta””, biedrību „Latvijas Ģimenes plānošanas un seksuālās veselības asociācija „Papardes zieds””, biedrību „DIA+LOGS”, biedrību “Apvienība „HIV.LV”, kā arī apspriežot projektu HIV infekcijas, tuberkulozes un seksuālās transmisijas infekciju izplatības ierobežošanas koordinācijas komisijas 2014.gada 17.septembra sanāksmē. |
| 2. | Sabiedrības līdzdalība projekta izstrādē | Par projektā ietverto regulējumu saskaņošanas gaitā iebildumus izteikusi biedrība „Resursu centrs sievietēm „Marta”” un biedrība „Latvijas Ģimenes plānošanas un seksuālās veselības asociācija „Papardes zieds””.  Biedrība „DIA+LOGS” un biedrība “Apvienība „HIV.LV” izteica iebildumus par projektā regulētajiem jautājumiem, kas saistīti ar personu, kas sniedz seksuālos pakalpojumus par maksu, veselības pārbaudēm, to uzraudzības iespējām projektā piedāvātajā veidā HIV infekcijas, tuberkulozes un seksuālās transmisijas infekciju izplatības ierobežošanas koordinācijas komisijas 2014.gada 17.septembra sanāksmē. Vairums minētās sanāksmes pārstāvju pauda viedokli, ka projekta 8.punkta saturs ir deklaratīvs un neparedzot tām kontroles mehānismu, tas ir svītrojams. Īpaši tas attiecināms uz personām, kas saņem seksuālos pakalpojumus par maksu. |
| 3. | Sabiedrības līdzdalības rezultāti | Par biedrības „Resursu centrs sievietēm „Marta”” un biedrības „Latvijas Ģimenes plānošanas un seksuālās veselības asociācija „Papardes zieds”” iebildumiem panākta vienošanās starpministriju (starpinstitūciju) sanāksmes laikā, paredzot veidot darba grupu jaunā likuma prostitūcijas ierobežošanas jomā izstrādē un tās ietvaros vērtējot jautājumus par seksuālo pakalpojumu pircēju sodīšanu un risinot jautājumus par sociālo programmu īstenošanu personām, kas nodarbojas ar prostitūciju.  Arī par biedrības „DIA+LOGS” un biedrības “Apvienība „HIV.LV” iebildumiem un priekšlikumiem panākta vienošanās starpministriju (starpinstitūciju) sanāksmes laikā, paredzot svītrot Noteikumu Nr.32 normas, kas attiecās uz veselības pārbaudēm un to īstenošanu, kuras pēc veselības karšu svītrošanas kļūst deklaratīvas un neīstenojamas. |
| 4. | Saeimas un ekspertu līdzdalība | Projekts šo jomu neskar. |
| 5. | Cita informācija | Nav. |

|  |  |
| --- | --- |
| Projekta izpildē iesaistītās institūcijas | Valsts policija un pašvaldības policija |
| Projekta izpildes ietekme uz pārvaldes funkcijām | Projekts nesašaurina un nepaplašina Valsts policijas funkcijas un uzdevumus. |
| Projekta izpildes ietekme uz pārvaldes institucionālo struktūru.  Jaunu institūciju izveide. | Saistībā ar projekta izpildi nav nepieciešams veidot jaunas institūcijas. |
| Projekta izpildes ietekme uz pārvaldes institucionālo struktūru.  Jaunu institūciju likvidācija. | Saistībā ar projekta izpildi nav plānots mainīt esošo pārvaldes institucionālo struktūru. |
| Projekta izpildes ietekme uz pārvaldes institucionālo struktūru.  Esošu institūciju reorganizācija. | Saistībā ar projekta izpildi nav plānots mainīt esošo pārvaldes institucionālo struktūru. |
| Cita informācija. | Nav |

Anotācijas III, IV un V sadaļa - projekts šīs jomas neskar.

Iekšlietu ministrs R. Kozlovskis

Vīza: valsts sekretāre I.Pētersone - Godmane

30.06.15. 13:25

1616

I.Gorbačova Ščogole

67219018, [inguna.gorbacova-scogole@iem.gov.lv](mailto:inguna.gorbacova-scogole@iem.gov.lv)